Nóg wetgewing gaan kragkrisis nie oplos – DAMinisters in die krisiskomitee het aangedui dat hulle die noodwetgewing ontwikkel en dit dan aan die parlement vir goedkeuring sal voorlê. (Argieffoto: Du Preez de Villiers) Die DA het ŉ beroep op die parlement gedoen om planne van pres. Cyril Ramaphosa se Nasionale Energiekrisiskomitee (Necom) vir sogenaamde noodwetgewing om die kragkrisis te pak, te verwerp. Die wetgewing is veronderstel om burokratiese rompslomp wat in die pad staan van planne om die probleem te pak, uit die weg te ruim. Kevin Mileham, die DA se woordvoerder oor minerale hulpbronne en energie, sê die voorgestelde noodwetgewing is nie net onnodig nie, dit lê ook die ANC se oëverblindery tot die krisis bloot terwyl die land in duisternis sit. Ministers in die krisiskomitee het aangedui dat hulle die noodwetgewing ontwikkel en dit dan aan die parlement vir goedkeuring sal voorlê sodat dit makliker gaan wees om die burokratiese web waarin die kragsektor vasgevang is, te omseil. “Necom se idee vir nuwe noodwetgewing is vals en ŉ mors van tyd omdat die land se wetgewende raamwerk reeds voorsiening maak vir maniere om nasionale noodgevalle te hanteer van die omvang wat beurtkrag inhou,” sê Mileham. Die DA vra nou al twee jaar lank vir die verklaring van ŉ teikenspesifieke ramptoestand by Eskom en die kragsektor om dieselfde kwessies te pak wat Necom hoop om deur die voorgestelde noodwetgewing te doen. Mileham sê die parlement moet Necom daaraan herinner dat die rampwetgewing reeds daarvoor bestaan om dieselfde doelwit as die krisiskomitee se ondeurdagte noodwetgewing te bereik. “Die ANC-regering se jongste toertjie, wat deel vorm van sy kwalik bedekte plan om die publiek te mislei en voor te gee dat hy iets doen om die kragkrisis te pak, versteek nie die feit dat die ANC die hoofoorsaak van vertragings in reaksie op die nasionale energiekrisis is nie,” sê Mileham. Wysigings aan wetgewing oor elektrisiteitsregulering is steeds nie in die parlement ter tafel gelê nie en dit is onwaarskynlik dat die portefeuljekomitee oor energie dit binne die eerste ses maande van die jaar sal bespreek. Suid-Afrika het nie nuwe wetgewing nodig nie; wat nodig is, is ŉ snelle reaksie op die krisis, sê Mileham. Intussen staar ŉ vlaag beoogde regstappe oor die krisis die regering in die gesig. ŉ Groep bestaande uit onder meer regslui, politieke leiers en sakelui het verlede week aangekondig dat hulle beoog om die regering en Eskom hof toe te sleep oor die voortslepende kragprobleme. Die burgerregteorganisasie AfriForum het reeds met stappe begin om inligting rakende sommige van Eskom se omstrede kontrakte in te win. Die DA het ook reeds aangedui dat hy die hooggeregshof gaan nader vir ŉ interdik wat die inwerkingstelling van Eskom se verhoogde kragtarief stuit. Dit volg nadat die Nasionale Energiereguleerder van Suid-Afrika (Nersa) verlede week ŉ kragtariefverhoging van 18,65% vir die 2023‑’24- finansiële jaar goedgekeur het, asook ŉ verdere 12,74% vir die 2024‑’25- finansiële jaar. Dit beteken dat die koste van krag in Suid-Afrika oor die volgende twee jaar met 33% sal styg, terwyl Suid-Afrikaners tans net 32% van die dag wel elektrisiteit het.